
REPUBLIKA HRVATSKA
OPĆINSKI SUD U SPLITU
Gundulićeva 27
Split


Poslovni broj: P Ob-181/2025-15



U IME REPUBLIKE HRVATSKE


PRESUDA

I

RJEŠENJE



Općinski sud u Splitu, po sucu ovog suda Anđelki Rađi kao sucu pojedincu, u pravnoj stvari tužiteljice V. R., OIB:…., iz S., I. …, zastupane po punomoćniku N. Č., odvjetniku iz OD B. & p. d.o.o. iz S., protiv tuženika M. K., OIB:…, iz S., N. k. …, uz sudjelovanje mal. dijete L. K., OIB:…, a mal. dijete zastupano po posebnoj skrbnici D. S., dipl. pravnici, zaposlenici Centra za posebno skrbništvo, Podružnica S., radi rješavanja pitanja o roditeljskoj skrbi, osobnim odnosima djeteta s roditeljem i uzdržavanju djeteta, nakon održane glavne rasprave, uz isključenje javnosti zaključene  dana 17. rujna 2026. u nazočnosti tužitelja, pun. tužitelja, tuženika i posebne skrbnice mal. djeteta, a objavljene dana 3. studenog 2026.


presudio je


I. Zajedničko dijete stranaka mal. L. K., OIB:…, rođena … s. 20… stanovat će s majkom – tužiteljicom V. R., OIB:… na adresi S., I. …

II. Majka – tužiteljica V. R. će samostalno ostvarivati pravo na roditeljsku skrb u odnosu mal. L. K.

III. Za zastupanje mal. L. K. u vezi s bitnim osobnim pravima djece iz čl. 100. st. 1. Obiteljskog zakona (NN 103/15, 98/19, 47/20, 49/23 i 156/23 dalje: ObZ), a koja se odnose na promjenu djetetovog osobnog imena i promjenu vjerske pripadnosti potrebna je pisana suglasnost drugog roditelja, oca M. K..

III. Osobne odnose će mal. L. K. s ocem M. K. ostvarivati u obliku susreta i druženja dva puta mjesečno u trajanju od po  jednog sata na javnoj površini na području grada S., sve to uz nadzor stručne osobe koju će imenovati nadležni Hrvatski zavod za socijalni rad, Područni ured S., u trajanju od 6 mjeseci, računajući od dana kada nadležni HZSR PU S. imenuje osobu koja će obavljati nadzor nad ostvarivanjem osobnih odnosa.

IV. Tuženik M. K., OIB:… dužan je doprinositi za uzdržavanje kćerke mal. L. K. mjesečno doprinositi iznos od 224,00 eura, počevši od 1. prosinca 2025. do 30.lipnja 2026., a potom počevši od 1. srpnja 2026. pa ubuduće, dok za to postoje zakonski uvjeti, mjesečni iznos od 246,00 eura, time da je dospjele obroke dužan platiti odjednom  i u roku od 15 dana, a ostale do posljednjeg dana u mjesecu za tekući mjesec, sve sa zakonskim zateznim kamatama koje teku po stopi koja se određuje, za svako polugodište, uvećanjem kamatne stope koju je Europska središnja banka primijenila na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, za tri postotna poena, od dospijeća svakog pojedinog obroka pa do isplate, na račun majke – tužiteljice V. R., OIB:… IBAN: … kod E. & S. B. d.d., a sve to u roku od 15 dana. 


r i j e š i o  j e


Utvrđuje se da je povučen zahtjev za isplatu naknade za uskraćeno uzdržavanje mal. L. K. za razdoblje od siječnja 2025. do ožujka 2025.


Obrazloženje


1. Sud je zaprimio tužbu tužiteljice poslanu 20. ožujka 2025., u kojoj se navodi da su tužiteljica i tuženik bili u vezi od početka 2021., a u kojoj vezi je rođeno zajedničko dijete mal. L. K. rođena …. S. 20.. Tužiteljica i tuženik nikad nisu živjeli zajedno dok je trajala ta veza, osim što su provodili vikende. Mal. dijete od rođenja živi s majkom – tužiteljicom, a vikende provodi kod tuženika, kada se o njoj brinu roditelji tuženika. Od početka 2023. ne postoji veza između tužiteljice i tuženika. Tužiteljica je pokrenula postupak obveznog savjetovanja, međutim nije postignut plan o zajedničkoj roditeljskoj skrbi, obzirom da se tuženik nije odazvao na pozive upravnog tijela. Tužiteljici je poznato da tuženik nije zaposlen, živi s roditeljima. Tužiteljica je zaposlena, s mal. djetetom živi kod svojih roditelja. Tuženik od 1. siječnja 2025. ne pridonosi ništa za uzdržavanje djeteta. Tužiteljica predlaže da sud po provedenom postupku donese presudu kojom će se odlučiti da zajedničko dijete stranaka stanuje s njom kao majkom, da majka potpuno samostalno ostvaruje roditeljsku skrb u odnosu na mal. L. K., da će se osobni odnosi mal. djeteta s ocem održavati sukladno dogovoru roditelja. Tužiteljica je u tužbi bila podnijela svoj zahtjev za isplatu naknade za uskraćeno uzdržavanje u ime mal. djeteta za razdoblje od siječnja do ožujka 2025., međutim taj svoj zahtjev je i povukla podneskom od 25. srpnja 2026., te je odlučeno kao u izreci rješenja. Tužiteljica je predložila da tuženik s osnova uzdržavanja mal. djeteta doprinosi mjesečni iznos od 195,16 eura, počevši od 1. travnja 2025., međutim taj svoj zahtjev je uredila podneskom od 21. srpnja 2026. u kojem je predložila da tuženik s osnova uzdržavanja mal. kćeri doprinosi iznos od 224,00 eura i to sve za razdoblje od 1. prosinca 2025. do 30. lipnja 2026., a ubuduće da doprinosi mjesečno iznos od 246,00 eura počevši od 1. srpnja 2026. pa ubuduće. Tužiteljica nadalje predlaže da se u slučaju neplaćanja tuženika obveže na plaćanje zatezne zakonske kamate

2. Tuženik u odgovoru na postavljene zahtjeve je dao suglasnost da mal. kćerka stanuje s majkom, suglasan je da majka ostvaruje djelomično samostalnu roditeljsku skrb, tj. da što se tiče bitnih osobnih prava djeteta i dalje zajednički odlučuju. Po pitanju održavanja osobnih odnosa tuženik je naveo da trenutno nije zaposlen, da je do sada obično održavao kontakte s djetetom prije od petka predvečer od 18,00 sati, a u zadnje vrijeme da se ostvaruju od subotu u 10,00 sati pa do nedjelje do 10,00 sati, tijekom tjedna se nije znao izjasniti o osobnim odnosima. Naveo je da nije zaposlen. 

3. Sud je rješenjem od 21. listopada 2025. temeljem čl. 240. st. 1. toč. 2. Obiteljskog zakona (NN 103/15, 98/19, 47/20, 49/23 i 156/23 dalje: ObZ-a) a u svezi s odredbom čl. 327. st. 2. toč. 3. mal. djetetu imenovao posebnog skrbnika u osobi D. S., dipl. pravnice zaposlenice Centra za posebno skrbništvo, Podružnica S..

3.1. Posebna skrbnica mal. djeteta je bila opravdala svoj izostanak s ročišta održanog dana 27. studenog 2025. radi službenih razloga. 

4. U tijeku postupka sud je pregledao izvadak iz matice rođenih za mal. dijete, izvješće Hrvatskog zavoda za socijalni rad, Područni ured S. od 7. listopada 2024. o obveznom savjetovanju prije pokretanja sudskog postupka, sinteza mišljenja i prijedlog stručnog tima HZSR PU S. od 24. ožujka 2026. uz socijalnu anamnezu i nalaz i mišljenje psihologa, saslušani su tužiteljica i tuženik u svojstvu stranaka. 

5. Stranke nisu popisale trošak postupka.

6. Nesporna je činjenica da je mal. L. K. rođena … s. 20…, zajedničko dijete tužiteljice i tuženika, da mal. dijete ne živi u obiteljskoj zajednici, već s majkom – tužiteljicom, a nesporna je i činjenica da je proveden postupak obveznog savjetovanja pred nadležnim HZSR PU S., a o čemu je sastavljeno izvješće od 7. listopada 2024. iz kojeg proizlazi da roditelji nisu izradili plan o zajedničkoj roditeljskoj skrbi i da će majka – tužiteljica pokrenuti postupak pred nadležnim sudom.

6.1. Tijekom postupka sud je utvrdio da između roditelja mal. djeteta nema komunikacije, da se isti ni pred sudom nisu uspjeli sporazumjeti o roditeljskoj skrbi, osim djelomično, naime, tuženik je suglasan da mal. dijete stanuje s majkom, suglasan je da majka djelomično ostvaruje samostalnu roditeljsku skrb, ali se nisu sporazumjeli o načinu i vremenu održavanja osobnih odnosa mal. djeteta s ocem, to je sud zatražio nalaz i mišljenje stručnog tima, kao i prijedlog s kojim roditeljem će mal. dijete stanovati, kao i prijedlog o načinu i vremenu održavanja osobnih odnosa mal. djeteta s roditeljem s kojim ne stanuje. 

7. Stručni tim HZSR PU S. je dostavio sudu sintezu mišljenja i prijedlog stručnog tima, a koja je sačinjena na temelju socijalne anamneze, a koja je sačinjena temeljem obavljenih razgovora s majkom djeteta, izvršenog terenskog izvida, izvješća nadležnog pedijatra, specijalističkih nalaza KBC-a, također je sudu dostavljeno nalaz i mišljenje psihologa, a koje je sačinjeno temeljem dostupne dokumentacije, interpretacije primijenjenog psihologijskog instrumentarija, terenskim izvidima i obavljenim razgovorima s majkom. Iz sinteze mišljenja, te prijedloga stručnog tima proizlazi da je kompletnom obradom po socijalnom radniku i psihologu razvidno kako od rođenja mal. djeteta, majka V. kontinuirano i samostalno preuzima i izvršava sve aktivnosti vezano za svakodnevnu brigu o mal. djetetu. Majka redovno osigurava stabilne uvjete života i uredno zadovoljava fizičke, zdravstvene i emocionalne potrebe djeteta, te se roditeljski kapaciteti majke procjenjuju očuvanim i primjerenim. Njeno roditeljsko funkcioniranje održava sposobnost osiguranja sigurnog, strukturiranog i emocionalno podržavajućeg okruženja u skladu s najboljim interesom mal. djeteta. Majka pokazuje uvid u potrebe mal. djeteta i u komunikaciji dosljedno stavlja naglasak na dobrobit mal. djeteta, nastojeći osobne konflikte s ocem držati odvojenima od roditeljske uloge. Izražava svijest o važnosti očeve uloge u životu mal. djeteta i ne iskazuje tendenciju isključivanja oca, već zabrinutost zbog izostanka njegovog angažmana. Postupak procjene u odnosu na oca M. nije proveden uslijed njegova odazivanja na službene pozive. S obzirom na specijalističke nalaze kod oca u kojima se navodi kontinuirano konzumiranje nekoliko vrsta opijata, poteškoće oca M. u svakodnevnom funkcioniranju i kontinuirana nezainteresiranost za mal. dijete, to je stručni tim predložio, a imajući u vidu dinamiku u obitelji, da mal. dijete stanuje s majkom, a da s ocem dijete ostvaruje osobne odnose u obliku susreta i druženja dva puta mjesečno u trajanju od jednog sata  na javnoj površini na području grada S. uz prisustvo treće stručne osobe. Stručni tim je naveo da s obzirom na kronološku dob mal. djeteta s djetetom nije bilo moguće obaviti strukturirani razgovor, jer dijete nije razvojno na razini koja omogućava održavanje dulje verbalne komunikacije, tj. dijete nije u mogućnosti dosljedno verbalizirati vlastite doživljaje, stavove i osjećaje u kontekstu složenijih obiteljskih okolnosti. 

8. Osobna prava djeteta su propisana čl. 84. ObZ-a tj. da dijete ima pravo živjeti sa svojim roditeljima, a u slučaju da dijete ne stanuje s oba roditelja da ima pravo na ostvarivanje osobnih odnosa s roditeljima i drugim bliskim osobama s kojima ne stanuje.

9. Roditeljsku skrb čine odgovornosti, dužnosti i prava roditelja temeljem čl. 91. i 92. ObZ-a, a temeljni sadržaji roditeljske skrbi su pravo i dužnost zaštite osobnih prava djeteta na: zdravlje, razvoj, njegu i zaštitu, odgoj i obrazovanje, ostvarivanje osobnih odnosa i određivanje mjesta stanovanja, te pravo i dužnost upravljanja djetetovom imovinom kao i zastupanja djetetovih osobnih i imovinskih prava i interesa.

10. Odredbom čl. 413. st. 1. toč. 1. ObZ-a propisano je da će sud odlučiti po službenoj dužnosti s kojim će roditeljem dijete stanovati, ostvarivanja roditeljske skrbi i osobnih odnosa djeteta sa roditeljem te uzdržavanjem djeteta odlukom suda kojom se utvrđuje da brak ne postoji ili se poništava ili razvodi te o drugim slučajevima razdvojenog života roditelja.

	11. Sud je proveo sve dokaze predviđene ObZ-om, a odredbom čl. 104. ObZ-a je propisano da u pravilu roditelji imaju pravo i dužnost ravnopravno, zajednički i sporazumno ostvarivati roditeljsku skrb, a kada roditelji trajno ne žive zajedno oni su dužni ostvarivanje roditeljske skrbi sporazumno urediti planom o zajedničkoj roditeljskoj skrbi prema odredbi čl. 106. ObZ-a.

	11.1. Tužiteljica je suglasna s dostavljenim mišljenjem i prijedlogom stručnog tima HZSR PU S., tuženik je također suglasan s mišljenjem i prijedlogom stručnog tima, te nakon što je tuženiku pojašnjen pojam zajedničke roditeljske skrbni, odnosno samostalne roditeljske skrbi, isti se suglasio da je suglasan da majka djelomično samostalno ostvaruju roditeljsku skrb u svim segmentima osim u dijelu promjene osobnog imena i promjene vjeroispovijesti, tj. suglasan je da majka u svemu ostalom samostalno obavlja roditeljsku skrb, tj. bez njegove suglasnosti.
	
11.1. Odredbom čl. 105 ObZ-a je propisano da jedan roditelj samostalno ostvaruje roditeljsku skrb potpuno, djelomice ili u odnosu na odlučivanje o određenom bitnom pitanju u vezi s djetetom uz istodobno ograničavanje drugog roditelja na ostvarivanje roditeljske skrbi u tom dijelu samo na temelju sudske odluke u skladu s djetetovom dobrobiti. S obzirom na činjenicu da je nesporno da roditelji mal. L. ne žive zajedno, s obzirom da su roditelji suglasni da mal. L. stanuje s majkom, s obzirom da su roditelji suglasni da majka samostalno ostvaruje roditeljsku skrb, osim u dijelu zastupanja u svezi s bitnim osobnim pravima djeteta i to promjenu djetetovog osobnog imena i izbor ili promjenu vjerske pripadnosti, čl. 105 st. 5 u svezi s čl. 100 st. 1 ObZ-a, to je sud u ovom postupku osnovano prihvatio prijedlog tužiteljice i odlučio kao u točkama I, II i III izreke presude. Sud prihvaća postignuti sporazum roditelja, jer je taj sporazum u interesu mal. djeteta, s tim sporazumom je suglasna i skrbnica mal. djeteta koja je tu svoju suglasnost dala  nakon što je nadležni HZSR PU S. dostavio sudu mišljenje i prijedlog stručnog tima, a s kojim se suglasio tuženik. Bitno je za istaknuti da je tuženik prihvatio i prijedlog stručnog tima o načinu i vremenu održavanja osobnih odnosa s mal. djetetom i to dva puta mjesečno u trajanju od po jednog sata, sve uz nadzor stručne osobe koju će imenovati nadležni HZSR PU S.. Tuženik se u svom iskazu požalio na svoje zdravstvene probleme – panične napadaje, s tim ima problema još od sedamnaeste godine, već dvije godine ne uzima nikakve tablete, niti odlazi kod liječnika. Istakao je svoju suglasnost da tužiteljica kao majka djeteta s njegovom majkom dogovara o načinu održavanja osobnih odnosa temeljem čl. 120 ObZ-a. Majka djeteta – tužiteljica je istakla da je znala mal. kćerku dovoditi kod majke tuženika i tada se baka po ocu bavila s djetetom, ali da se unatrag četiri mjeseca ne održavaju nikakvi osobni odnosi s bakom po ocu, niti s njom ima ikakav kontakt, nema nikakav kontakt s tuženikom već skoro četiri godine, te je suglasna da se osobni odnosi oca s mal. djetetom održavaju pod nadzorom. Temeljem svega sud je mišljenja da je u interesu mal. djeteta, jer sud prvenstveno štiti dobrobit i interes mal. djeteta, da se počnu održavati osobni odnosi mal. djeteta s ocem, makar i uz nadzor, sve temeljem odredbe čl. 124 ObZ-a, a tuženiku se naglašava i savjetuje da je dužan brinuti se o svom zdravlju, da je dužan raditi na svojim roditeljskim kompetencijama, jer osim prava roditelj ima i dužnosti. Radi navedenog odlučeno je kao u točkama I, II, III i IV izreke presude.

12. Odredbom čl. 288. ObZ-a propisano je pravo i dužnost roditelja na uzdržavanje svoje mal. djece, a radno sposoban roditelj se ne može osloboditi dužnosti uzdržavanja mal. djeteta. 

12.1. Odredbom čl. 307. st.1. ObZ-a propisano je da će u sporu uzdržavanja sud utvrditi ukupan iznos sredstava potreban za uzdržavanje. Stavkom 2. istog članka pri ocjenjivanju potreba uzdržavane osobe sud će uzeti u obzir njezine prihode, imovinsko stanje, sposobnost za rad, mogućnost zaposlenja, zdravstveno stanje te druge okolnosti o kojima ovisi odluka uzdržavanja. Stavkom 3. je propisano da pri procjenjivanju mogućnosti osobe koja je dužna uzdržavati da će se uzeti u obzir njeno imovinsko stanje, sva njezina primanja i stvarne mogućnosti stjecanja povećane zarade, njezine vlastite potrebe i druge zakonske obveze uzdržavanja. Prilikom odlučivanja sud mora primijeniti posebna pravila o uzdržavanju za djecu i to čl. 310. i 311. ObZ-a, kojim je propisano da roditelj s kojim dijete ne stanuje svoju obvezu uzdržavanja ispunjava zadovoljavanjem materijalnih potreba djeteta u obliku novčanog uzdržavanja, a roditelj s kojim dijete stanuje svoj udio u obvezi uzdržavanja djeteta ispunjava kroz svakodnevnu skrb o djetetu. Sud mora utvrditi ukupne materijalne potrebe djeteta a te potrebe se određuju prema životnom standardu roditelja koji ima obvezu plaćanja uzdržavanja. To pravilo se izvodi i iz čl. 27. Konvencije o pravima djeteta (NN – Međunarodni ugovori 12/93 i 20/97) kojim je djetetu priznato pravo na životni standard.

[bookmark: _GoBack]13. Tužiteljica je istakla da je ranije s osnova uzdržavanja mal. djeteta uplaćivala majka tuženika, ali da od 1. prosinca 2025. do dana kada je ista saslušana nije ništa uplaćeno s osnova uzdržavanja djeteta. Tužiteljica s djetetom stanuje kod svojih roditelja, radi sezonski u agenciji za brodove – izlete, tako da u sezoni zaradi oko 1.000,00-1.500,00 eura, prošle godine je radila sezonski tijekom zimskog razdoblja i zarađivala je plaću oko 1.350,00 eura radeći u casinu. U odnosu na mal. dijete navela je da dijete pohađa dječji vrtić B. – S., dijete je urednog zdravlja, a trošak vrtića iznosi 80,00 eura. Sud smatra da se mjesečne potrebe mal. djeteta u ovoj kronološkoj dobi mogu podmirivati minimalnim mjesečnim iznosom od 224,00 eura, odnosno 246,00 eura.

13.1. Tuženik je istakao da je nezaposlen, nema u vlasništvu nekretnina niti vrjednijih pokretnina, upoznat je sa svojom obvezom plaćanja uzdržavanja za dijete, kao i eventualnim posljedicama neuzdržavanja, a u odnosu na uređeni zahtjev tužiteljice s osnova uzdržavanja mal. djeteta, ponovio je o svom zdravstvenom stanju i da nije zaposlen.

14. Rezimirajući sve izvedene dokaze sud je stava da unatoč činjenici što tuženik ima zdravstvenih problema, ali je i dalje radno sposoban, jer nije utvrđena njegova radna nesposobnost, pa unatoč tome što isti nije zaposlen sud je dužan utvrditi njegovu obvezu mjesečnog doprinosa za uzdržavanja mal. djeteta sukladno Odlukama o minimalnim novčanim iznosima potrebnim za mjesečno uzdržavanje djeteta objavljenima u NN 75/2025 i NN 66/2026,  a to su upravo dosuđeni mjesečni iznosi za uzdržavanje djeteta do 6 godina, uz obvezu tuženika da sve dospjele, a neisplaćene mjesečne iznose plati u roku od 15 dana s pripadajućom zakonskom zateznom kamatom, ka i da iduće mjesečne obroke redovito doprinosi jer u slučaju neurednog plaćanja dužan je platiti zakonsku zateznu kamatu, sve po stopi sukladno st. čl. 29 st. 2 i 8 Zakona o obveznim odnosima ( NN 35/05, 41/08, 125/11, 78/15, 29/18, 126/21, 114/22, 156/22, 155/23 dalje: ZOO )

	15. Odluka o trošku nije donesena jer isti nije zatražen.


U Splitu, 2. studenog 2026. 

									         S U D A C:								                      
     Anđelka Rađa
















PRAVNA POUKA: Protiv ove presude nezadovoljna stranka ima pravo žalbe nadležnom županijskom sudu u roku od 15 dana, od dana primitka iste. Žalba se podnosi putem ovog suda, u dovoljnom broju primjeraka.

DNA:
- pun. tužiteljice,
- tuženiku,
- posebnom skrbniku mal. djeteta,
- Hrvatski zavod za socijalni rad, Područni ured Split – po pravomoćnosti,
- u spis.

